Diari Oficial de la Generalitat Valenciana


Sumari del DOGV 3706, del 10-03-2000 (2000/1715)

ACORD de 27 de gener de 2000, de la Comissió Territorial d’Urbanisme de Castelló, relatiu a la modificació del Pla General d’Ordenació Urbana en l’àmbit de la unitat d’actuació núm. 8 del municipi de Benicarló.
------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3706

Data del DOGV
:   10-03-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/1715


Data del document
:   27-02-2000

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Benicarló
    * pla d'urbanisme

ACORD de 27 de gener de 2000, de la Comissió Territorial d'Urbanisme de Castelló, relatiu a la modificació del Pla General d'Ordenació Urbana en l'àmbit de la unitat d'actuació núm. 8 del municipi de Benicarló. [2000/X1715]
  
Vist l'expedient relatiu a la modificació del Pla General d'Ordenació Urbana en l'àmbit de la unitat d'actuació núm. 8 del municipi de Benicarló, i de conformitat amb els següents:
  
Antecedents
  
Primer. L'Ajuntament de Benicarló, en data 30 de març de 1999, resolgué exposar al públic la proposta de programa de la UA núm. 8 del PGOU del seu municipi, juntament amb la modificació del Pla General, per mitjà d'edictes inserits en el diari Mediterráneo de 21 d'abril de 1999, i en el DOGV núm. 3.500, de 21 de maig de 1999, sense que es presentara cap al·legació. En data 29 d'abril l'ajuntament ratificà la resolució de l'Alcaldia i, en data 29 de juliol de 1999, acordà aprovar provisionalment la modificació puntual del Pla General en l'àmbit de la UA núm. 8.
  
Segon. La documentació aportada consta d'expedient administratiu complet i projecte constituït per una memòria informativa i justificativa, quadre comparatiu dels canvis proposats, plans d'informació i plans d'ordenació.
  
Tercer. L'objecte de la modificació és l'exclusió d'una edificació ja existent, l'aixamfranament del bloc d'edificació longitudinal la inclusió dins del perímetre de la unitat d'un espai destinat a vorera i la reordenació del bloc longitudinal i del bloc en U, i crear en el primer unes arcades de doble altura en ambdues façanes del bloc que dóna al carrer Boters.
  
Amb tot això, es justifica en el document que encara que s'ha eliminat la parcel·la edificada de 222 m², en incrementar-se el perímetre amb l'espai en la intersecció entre els carrers de Jacinto Benavente i la República Argentina, únicament s'ha produït una disminució de 116 m² respecte al perímetre inicial, i es justifica en el quadre comparatiu aportat que de resultes dels canvis introduïts no s'ha produït increment d'edificabilitat:
  
Superfícies Planejament Modificació
  
 vigent proposada
  
Superfície total UA-8 13.857 m² 13.635,2 m²
  
Sup. sostre privat 39.893 m² 38.736,5 m²
  
Sup. ocupació edificació 8.389 m² 8.051,1 m²
  
Sup. cessió espais lliures 5.468 m² 5.584,1 m²
  
Quart. En data 17 de setembre de 1999 s'emeté informe de període consultiu en el qual es sol·licità l'aclariment i la correcció tècnica de determinades deficiències advertides, i s'incorporà una nova documentació en data 13 de desembre de 1999, que és la que ara es sotmeté a estudi.
  
Fonaments de dret
  
Primer. La tramitació ha sigut correcta en compliment del que disposa l'art. 38 i concordants, i la documentació està completa en relació amb el que disposa l'art. 27, ambdós articles de la Llei 6/1994, de la Generalitat Valenciana, Reguladora de l'Activitat Urbanística (d'ara en avant LRAU).
  
Segon. El municipi de Benicarló disposa d'un Pla General aprovat definitivament per la Comissió Territorial d'Urbanisme de data 24 de febrer de 1987, i que ha patit diverses modificacions i canvis en l'ordenació general.
  
D'una altra banda, hem d'assenyalar que a aquesta modificació li és de plena aplicació el que disposa el Reglament de Planejament de la Comunitat Valenciana, aprovat pel Decret 201/1998, de 15 de desembre (d'ara en avant RPCV), i els canvis introduïts en l'ordenació dels volums edificables de l'illa de cases, sembla que no desvirtuen l'ordenació originària, i no té incidència en cap de les escomeses autonòmiques enumerades en l'article 40.1 de la LRAU, per la qual cosa la intervenció autonòmica s'ha de limitar a un simple control de legalitat.
  
Tercer. La modificació proposada introdueix lleugers canvis en la delimitació de la unitat d'actuació així com una reordenació dels volums edificats de manera que, a la vista dels quadres comparatius aportats no es produeix augment en l'edificabilitat prevista, es produeix una disminució en l'ocupació de l'edificació així com un augment en el sòl d'espai lliure d'edificació, que es diu que serà de cessió pública, fet pel qual no opera la necessària adaptació al que estableixen l'article 55.3 i 19 de la LRAU i es compleix el que estableixen tant els esmentats preceptes legals com l'establit en l'article 17 de l'annex al RPCV ja que la relació entre l'índex de sòl dotacional i l'índex d'edificabilitat bruta de la nova ordenació no és inferior a la mateixa relació en l'antiga ordenació.
  
Quart. De conformitat amb el que estableixen els articles 8.a i 9.1 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, en aquest cas, el director general d'Urbanisme i Ordenació Territorial pot sotmetre l'expedient a aprovació definitiva del conseller d'Obres Públiques, Urbanisme i Transports, o bé sotmetre la proposta amb dictamen previ de la Comissió Territorial d'Urbanisme que en el cas de municipis de menys de 50.000 habitants tindrà directament efecte de resolució executòria.
  
En virtut de tot el que s'ha dit abans, la Comissió Territorial d'Urbanisme acorda:
  
Aprovar definitivament la modificació puntual del Pla General de Benicarló en la UA núm. 8
  
Contra aquest acord, que no posa fi a la via administrativa, podrà interposar-se recurs administratiu d'alçada, en el termini d'un mes, davant el conseller d'Obres Públiques, Urbanisme i Transports, això sense perjudici d'utilitzar qualsevol altre recurs que es considere oportú.
  
Castelló de la Plana, 27 de gener de 2000.- El secretari de la Comissió Territorial d'Urbanisme: Fernando Renau Faubell.